Avoimuusrekisterivalmistelua koskevat kuulemiset kevätkaudella 2020

Avoimuusrekisterin perustamista Suomeen koskeva valmistelu on käynnistynyt 12.3.2020. Kuulemisella ja laajalla sidosryhmien osallistumisella on hankkeessa keskeinen rooli. Koronaviruksesta johtuvat poikkeusolot vaikeuttavat kuulemisten järjestämistä. Avoin valmistelu edellyttää kuitenkin mahdollisuuksia vaikuttaa työhön jo sen alkuvaiheesta lähtien. Jo valmistelun alussa on tarkoitus määritellä lobbaamisen käsite, lobbaamista harjoittavat henkilöt ja organisaatiot sekä lobbaamisen kohteet. Kevätkauden kuulemiset keskittyvät näihin teemoihin.

Julkinen kuuleminen

Kaikki asiasta kiinnostuneet pääsevät osallistumaan valmisteluun Otakantaa.fi-palvelussa toteutettavassa verkkokuulemisessa 15.4. – 6.5.2020. Otakantaa.fissä keskustelun taustamateriaalina on hankesivu, työsuunnitelma ja sihteeristön tuottama infovideo avoimuusrekisterivalmistelusta.

Sidosryhmäkuulemiset

Toukokuun aikana järjestetään suljettu verkkokuuleminen Howspace / Teams –alustalla keskeisille sidosryhmille:

• Edunvalvontajärjestöt (sis. työmarkkinajärjestöt)

• Kansalaisjärjestöt (sis. avoimuutta ajavat järjestöt)

Verkkokuulemisesta tehdään yhteenveto, joka julkaistaan avoimuusrekisterivalmistelun hankesivulla.